– Sikkerhetsfolkene i Storbritannia er helt på styr, det er ingen tvil om det, sier Espen Aas minutter etter at han ble stanset i direktesendingen til Dagsrevyen.

Han sto foran O2, det største innendørs konsertlokalet i London for å fortelle om hvordan sikkerhetstiltakene er nå, etter terrorangrepet i Manchester sist mandag kveld.

I kveld er det en storkonsert med metalbandet Iron Maiden i O2.

Aas måtte stå på en viss avstand fra konsertlokalet da han rapporterte, han fikk ikke komme helt opp til anlegget.

Tok ingen hensyn

– Noen få minutter før dette skjedde, hadde to andre sikkerhetsvakter vært bortom og undersøkt utstyret mitt. Men så kom en annen vakt og ville undersøke kofferten min.

Denne vakten brydde seg ikke om at Aas forsøkte å stanse ham.

– Dette kom veldig overraskende, siden jeg allerede var ganske grundig sjekket.

Like i nærheten sto det jo også tungt bevæpnet politi, men episoden sier en del om hvor strenge sikkerhetstiltakene er i Storbritannia nå, understreker NRKs London-korrespondent.

Lettere frustrert

Aas forsøkte å fortsette rapporteringen på tross av forstyrrelsen, men innså snart at han måtte gi seg.

– Fuck, that's brilliant, you're the third one who came here, sier korrespondenten til sikkerhetsvakten.

Senere beklaget han språkbruken i en melding på Twitter.

Aas presiserer at det først og fremst var filmtillatelsen sikkerhetsfolkene var ute etter å kontrollere, og den var i orden.

Etterforskning pågår

I dag ble en 25 år gammel mann pågrepet i forbindelse med terrorangrepet i Manchester, opplyser britisk politi.

Dermed er til sammen tolv personer i varetekt. 14 personer er pågrepet totalt, men to er løslatt.

I går senket britiske myndigheter trusselnivået fra kritisk til det nest høyeste nivået alvorlig.

Selv om nivået nå er senket igjen, er faren for et nytt angrep fortsatt til stede, advarer britiske myndigheter.

– Folk må være på vakt, sier statsminister Theresa May.